Kommissionens forordning (EF) nr. 2603/2001
af 28. december 2001
om forhøjelse og åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Schweiz og Liechtenstein
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2001(2), særlig artikel 7, stk. 2,
under henvisning til Rådets afgørelse 2000/239/EF(3) om indgåelse af en aftale (i det følgende benævnt "aftalen") i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol 2 til overenskomsten mellem Det Europæiske Økonomiske Fællesskab og Schweiz(4), særlig artikel 2, og
ud fra følgende betragtninger:
(1) Ved Kommissionens forordning (EF) nr. 2905/2000 af 29. december 2000 om åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Schweiz og Liechtenstein(5) blev de årlige toldkontingenter, der er nævnt i punkt III, stk. 1 og 3, i aftalen, åbnet for 2001.
(2) Ifølge aftalen kan de to parter inden den 31. marts 2002 beslutte at udvide de fastsatte foranstaltninger. Det årlige kontingent åbnes derfor forholdsmæssigt for de første tre måneder af 2002. Det resterende årlige kontingent skal åbnes fra den 1. april 2002, forudsat at foranstaltningerne for den resterende del af året forlænges.
(3) Det årlige kontingent for varer under KN-kode 2202 10 00 og ex 2202 90 10, som fastsat i aftalens punkt III, stk. 3, blev udnyttet fuldt ud i 2001 og skal derfor forhøjes med 10 % for 2002 som fastsat i punkt III, stk. 3, tredje led.
(4) De præferencebestemmelser, der er fastsat i frihandelsaftalen mellem De Europæiske Økonomiske Fællesskab og Det Schweiziske Forbund af 22. juli 1972, er blevet udvidet til også at omfatte Fyrstedømmet Liechtenstein ved en tillægsoverenskomst, godkendt ved Rådets forordning (EØF) nr. 2840/75(6). De i nærværende forordning fastsatte bestemmelser skal derfor også finde anvendelse på varer med oprindelse i Liechtenstein.
(5) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(7), senest ændret ved Kommissionens forordning (EF) nr. 993/2001(8), er der foretaget en kodificering af bestemmelserne om forvaltning af toldkontingenter, der skal tildeles i kronologisk orden i forhold til datoerne for antagelsen af angivelserne til overgang til fri omsætning.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -
UDSTEDT FØLGENDE FORORDNING:
Artikel 1
De fællesskabstoldkontingenter for indførsel af varer med oprindelse i Schweiz og Liechtenstein, der er anført i bilaget til denne forordning, åbnes med toldfritagelse fra den 1. januar til den 31. marts 2002.
For indførsel af varer henhørende under KN-kode 2202 10 00 og ex 2202 90 10, der overskrider disse kontingentmængder, anvendes en toldsats på 9,1 %.
Artikel 2
De fællesskabstoldkontingenter, der er fastsat i artikel 1, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. december 2001.